Innholdet i tjenesten «Faktisk» blir tilgjengelig for alle.

– Vi skal blant annet faktasjekke det politiske ordskiftet, sier ansvarlig redaktør for «Faktisk», Kristoffer Egeberg.

Påstander om falske nyheter startet under den amerikanske valgkampen sist høst, før Donald Trump ble valgt som president.

Nå vil tjenesten «Faktisk», som er et samarbeid mellom de store mediehusene her i landet, jobbe mot at det skal være enkelt å bruke begreper som «falske nyheter».

– Det er et problem at alt man ikke liker, det kaller man «falske nyheter». Vi må rydde litt i begrepsverdenen, sier sjefredaktør i Dagbladet, John Arne Markussen.

NRK er også med på samarbeidet. På pressekonferansen kom kringkastingssjef Thor Gjermund Eriksen med en beskjed til norske politikere:

Thor Gjermund Eriksen med klar beskjed til politikerne Du trenger javascript for å se video.

– Bidra til et rausere ordskifte

Målsettingen er å bidra til et mer faktabasert og rausere ordskifte i Norge. Prosjektet skal være til nytte for alle, og er åpent for flere samarbeidspartnere.

– Svaret på problemet med falske nyheter, er sterke og uavhengige medier med faktabasert journalistikk og høy troverdighet. Vi håper at Faktisk skal styrke redaktørstyrte mediers stilling som leverandører av kvalitetssikret journalistikk, og med det bidra til et mer opplyst ordskifte i Norge, sier sjefredaktør i VG, Gard Steiro.

Kringkastingsjef Thor Gjermund Eriksen, sjefredaktør i VG, Gard Steiro og sjefredaktør i Dagbladet, John Arne Markussen etter pressekonferansen tirsdag. Foto: Helga Tunheim / NRK

– Hjelpe publikum

– Strømmen av informasjon er større enn noen gang. Vi håper at «Faktisk» skal hjelpe publikum til å navigere i informasjonsflyten, slik at de kan ta bedre og mer opplyste beslutninger basert på fakta, sier sjefredaktør i Dagbladet, John Arne Markussen.

«Faktisk» etableres som et eget aksjeselskap av VG og Dagbladet. NRK vurderer å inngå som en av eierne av selskapet. NRK går uansett inn som en redaksjonell samarbeidspartner. «Faktisk»-styret sier de åpne for flere samarbeidspartnere som ønsker å bidra i dette viktige arbeidet.

Vi ser hvordan et samfunn som er bygd på tillit og en slags konsensus om noen ting, plutselig kan rystes i grunnvollene. Vi må ikke få det sånn her. Vi må seriøst og ordentlig bidra til et sunt ordskifte, sier John Arne Markussen i Dagbladet.

– Styrke tilliten

Kringkastingssjef Thor Gjermund Eriksen ser fram til samarbeidet.

– Jeg er overbevist om at dette er et viktig bidrag til å styrke tilliten til norske medier. Og ikke minst at potensialet er større fordi det etableres som et samarbeid mellom VG, Dagbladet og NRK, sier kringkastingssjef Thor Gjermund Eriksen.

– Dette skal bidra til tillit, debatt og kvalitet for norsk innhold og journalistikk generelt. Det skal være åpent for alle aktører. Da tror jeg det blir et bedre resultat, hvis vi går sammen om dette, sier Eriksen.